b'\n_START_ARTICLE_\nValtaus (esineoikeus)\n_START_PARAGRAPH_\nValtaus tarkoittaa omistajattoman esineen haltuunottoa sill\xc3\xa4 tarkoituksella, ett\xc3\xa4 se tulisi valtaajan omistamaksi. Se on vanhin omistusoikeuden saantomuoto. Suomessa tulee nykyisin kyseeseen ainoastaan irtaimen esineen valtaus. Sen edellytyksen\xc3\xa4 on, ettei esine ole toisen omistuksessa. Esine on joko hyl\xc3\xa4tty tai se ei ole koskaan ollut kenenk\xc3\xa4\xc3\xa4n omistuksessa. Valtauksen l\xc3\xa4hik\xc3\xa4site on l\xc3\xb6yt\xc3\xb6. Siin\xc3\xa4 omistusoikeuden saanto perustuu toisen omistaman esineen l\xc3\xb6yt\xc3\xa4miseen ja haltuunottoon._NEWLINE_Entisajan suomalaisessa talonpoikaiskyl\xc3\xa4ss\xc3\xa4 sarkajaon ulkopuolisten alueiden nautinta perustui valtauksella syntyneeseen hallintaan. T\xc3\xa4llaisen alueen veroluku perustui yleens\xc3\xa4 alueen tuottoon.'